РЕГЛАМЕНТ (ЕО) № 924/2008 НА КОМИСИЯТА
от 19 септември 2008 година
за определяне на количествените ограничения за износ на извънквотна захар и изоглюкоза до края на 2008/2009 пазарна година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 61, първа алинея, буква г) във връзка с член 4 от него,
като има предвид, че:
(1)
Съгласно член 61, първа алинея, буква г) от Регламент (ЕО) № 1234/2007 количеството захар или изоглюкоза, произведено в превишение на квотата, посочена в член 7 от същия регламент, може да бъде изнесено само в рамките на количествените ограничения, които следва да бъдат определени.
(2)
В Регламент (ЕО) № 951/2006 на Комисията (2) са предвидени подробните правила за прилагане по отношение на извънквотния износ, и по-специално по отношение на въпроса за лицензиите за износ. Количественото ограничение обаче следва да се определя за пазарна година предвид благоприятните възможности на износните пазари.
(3)
За някои производители на захар и изоглюкоза в Общността износът извън Общността представлява важна част от икономическата им дейност и те имат установени традиционни пазари извън Общността. Износът на захар и изоглюкоза за тези пазари може да бъде икономически надежден и без предоставяне на възстановявания при износ. За тази цел е необходимо да се фиксират количествени ограничения за износа на извънквотна захар и изоглюкоза, за да могат производителите от Общността да продължат да снабдяват традиционните си пазари.
(4)
За пазарната 2008/2009 година се оценява, че определянето на количествено ограничение от 650 000 тона в еквивалент на бяла захар за износ на извънквотна захар и 50 000 тона в сухо вещество за износ на извънквотна изоглюкоза отговаря на пазарното търсене.
(5)
Износът от Общността към определени близки местоназначения и към трети държави, които предоставят на продукти на Общността преференциално третиране при внос, е понастоящем в особено благоприятна конкурентна позиция. Освен това с цел намаляване на риска от измами и за предотвратяване на всякакви злоупотреби, свързани с повторен внос или повторно пускане на пазара на Общността на извънквотна захар или изоглюкоза, някои близки износни местоназначения следва да се изключат от списъка с отговарящи на условията местоназначения.
(6)
Предвид прогнозираната по-малка вероятност от евентуални измами по отношение на изоглюкозата поради естеството на продукта, страните от Западните Балкани, чиито органи са длъжни да издават сертификати за износ за потвърждаване на произхода на захарните или изоглюкозните продукти, предназначени за износ към Общността, не следва да бъдат изключвани.
(7)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Определяне на количественото ограничение за износ на извънквотна захар
1. За 2008/2009 пазарна година, считано от 1 октомври 2008 г. до 30 септември 2009 г., количественото ограничение, посочено в член 61, първа алинея, буква г) от Регламент (ЕО) № 1234/2007, е 650 000 тона за износа без възстановявания на извънквотна бяла захар с код по КН 1701 99.
2. Разрешава се износът в рамките на количественото ограничение, определено в параграф 1, за всички местоназначения, с изключение на:
а)
трети държави: Андора, Лихтенщайн, Светия престол (града-държава Ватикана), Сан Марино, Хърватия, Босна и Херцеговина, Черна гора, Албания, бившата югославска република Македония и Сърбия, както и Косово съгласно Резолюция 1244/99 на Съвета за сигурност на ООН;
б)
територии на държави-членки, които не са част от митническата територия на Общността: Фарьорските острови, Гренландия, Хелиголанд, Сеута, Мелила, общините Ливиньо и Кампионе д'Италия и областите в Република Кипър, където правителството на Република Кипър не упражнява ефективен контрол;
в)
европейски територии, чиито външни отношения се осигуряват от държава-членка и които не са част от митническата територия на Общността: Гибралтар.
Член 2
Определяне на количественото ограничение за износ на извънквотна изоглюкоза
1. За 2008/2009 пазарна година, считано от 1 октомври 2008 г. до 30 септември 2009 г., количественото ограничение, посочено в член 61, първа алинея, буква г) от Регламент (ЕО) № 1234/2007, е 50 000 тона в сухо вещество за износа без възстановявания на извънквотна изоглюкоза с кодове по КН 1702 40 10, 1702 60 10 и 1702 90 30.
2. Разрешава се износът в рамките на количественото ограничение, определено в параграф 1, за всички местоназначения, с изключение на:
а)
трети държави: Андора, Лихтенщайн, Светия престол (града-държава Ватикана), Сан Марино, Босна и Херцеговина, Черна гора, Албания и бившата югославска република Македония;
б)
територии на държави-членки, които не са част от митническата територия на Общността: Фарьорските острови, Гренландия, Хелиголанд, Сеута, Мелила, общините Ливиньо и Кампионе д'Италия и областите в Република Кипър, където правителството на Република Кипър не упражнява ефективен контрол;
в)
европейски територии, чиито външни отношения се осигуряват от държава-членка и които не са част от митническата територия на Общността: Гибралтар.
3. Износът на посочените в параграф 1 продукти се разрешава единствено при условие че те отговарят на условията, посочени в член 4 от Регламент (ЕО) № 951/2006.
Член 3
Влизане в сила
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 октомври 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 септември 2008 година.